NIKOLI VEČ

če bi lahko prelistala nekaj poglavij nazaj

bi večkrat s prstnimi blazinicami risala po rosni šipi

in manjkrat na mizi pustila

svinčnik z zlomljeno konico

raztrganim pismom ob njem

namesto alkohola bi po mojih žilah

tekla evforija preteklega dne

namesto cigarete bi v roki

držala tvojo dlan

bil si ujet kot pena na valovih

preden je priplavala do najinih golih nog

če bi lahko prelistala nazaj

bi manjkrat preklinjala

se večkrat zahvalila

v jarke ne bi metala praznih steklenic vodke

raje bi s tabo v parku nabirala narcise

kot sem z babico pri šestih letih

ob robu gozda iskala zvončke

namesto belega prahu

bi vase vdihavala vonj tvojih las

vanilije s priokusom kostanjevega medu

raje bi s tabo teptala pšenico v obliki naju

in s prepirom v ozadju popravljala radiator

s katerega bi v ritmu Beethovnove 5. simfonije

kapljala voda

kot pa ti z razpokanimi rokami

na pokopališču prižigala svečo

ob triletnem fantku

ki se igra s tvojim najljubšim avtomobilčkom

Ana Kumperger, 2. Letnik

Gimnazija Celje - Center

Mentro: Tanja Tratenšek